રિઝર્વ બેન્ક સાથેના સરકારના ઘર્ષણ અને કોર ગ્રોથ નીચો રહેવા જેવા કારણોને ડિસ્કાઉન્ટ કરીને ઓટો કંપનીઓના વેચાણના આંકડામાં સુધારો થતાં તેમજ મેન્યુફેકચરિંગ પીએમઆઇ સુધરવા જેવા કારણોએ માર્કેટ સેન્ટીમેન્ટને ખરાબ થતાં અટકાવ્યું હતું. આને કારણે નીચા મથાળે મંદીવાળાઓએ વેચાણો કાપવાની પ્રવૃત્તિ આગળ વધારી હતી. જોકે, તેજીવાળાઓનો ફોલોઅપનો અભાવ રહેતાં દરેક ઊછાળે નફો બુક કરવાનું વલણ જોવાય છે. ગુરુવારે પણ આજ સ્થિતિ જોવાઈ હતી અને તેને કારણે ટ્રેન્ડ બેતરફી વધઘટે રહ્યો હતો. એક તરફ નવા સેગમેન્ટ જેવા કે મેટલ અને એવિએશન- ઓએમસી શેરોમાં સુધારો હતો તો આઇટી અને બેન્ક તેમજ કેટલીક ફાર્મા કંપનીઓના શેરોના ભાવમાં ઘટાડાની ચાલ જોવાઈ હતી. બ્રોડબેઇઝ આંક જેવા કે મિડ કેપ 160 અને સ્મોલ કેપ 154 પોઇન્ટ વધ્યા હતા જેને કારણે માર્કેટ બ્રેડથ મજબૂત રહીને વધનાર 1609 શેરો સામે ઘટનાર 992 શેરો હતા. સેક્ટોરલ આંકમાં એફએમસીજી 0.6 ટકા, હેલ્થકેર 0.6 ટકા, આઇટી 1.8 ટકા ઘટ્યા હતા તો તેની સામે ઇન્ડસ્ટ્રીઝ 1.7 ટકા, બેન્કેક્સ 0.9 ટકા, કેપિટલ ગુડ્ઝ 2.3 ટકા, કન્ઝયુમર ડ્યુરેબલ એક ટકા, મેટલ 1.3 ટકા, ઓઇલ એન્ડ ગેસ 0.9 ટકા, પાવર 0.8 ટકા, રિયલ્ટી 2.3 ટકા વધીને બંધ રહ્યા હતા. એશિયન શેરબજારમાં મિશ્ર ટ્રે્ન્ડની સામે યુરોપના શેરબજાર સુધારા સાથે ખુલતા સ્થાનિકમાં પણ વેચવાલીનો ભાર ઘટ્યો હતો.